# இம்ரான் கான்


**இம்ரான் கான்** என அழைக்கப்படும் **இம்ரான் அகமது கான் நியாசி** (*Imran Ahmed Khan Niazi*; பிறப்பு: 5 அக்டோபர் 1952) பாக்கித்தான் அரசியல்வாதியும், முன்னாள் துடுப்பாட்ட வீரரும் ஆவார். இவர் 2018 முதல் ஏப்ரல் 2022 வரை 22-வது பாக்கித்தான் பிரதமர் ஆகப் பதவியில் இருந்தார்.  

இம்ரான் கான் பசுத்தூன் குடும்பம் ஒன்றில் 1952 இல் லாகூரில் பிறந்தார். 1975 இல் ஆக்சுபோர்டு கேபிள் கல்லூரியில் பட்டப்படிப்பை முடித்து, தனது 18-வது அகவையில் பன்னாட்டுத் துடுப்பாட்டத்தில் ஈடுபடலானார். 1971 இல் இங்கிலாந்து அணிக்கு எதிரான தேர்வுப் போட்டியில் விளையாடினார். 1992 வரை துடுப்பாட்டப் போட்டிகளில் விளையாடினார். 1982 முதல் 1992 வரை பாக்கித்தான் அணியின் தலைவராகப் பல முறை விளையாடியுள்ளார். 1992 துடுப்பாட்ட உலகக்கிண்ணத்தை வென்றார். இதுவே பாக்கித்தானின் ஒரேயொரு உலகக்கிண்ண வெற்றியாகும். துடுப்பாட்டத்தின் மிகப்பெரும் பன்முக வீரர்களில் ஒருவராக இம்ரான் கான் கணிக்கப்பட்டார். இவர் தேர்வுத் துடுப்பாட்டத்தில் 3,807 ஓட்டங்களையும், 362 இலக்குகளையும் எடுத்துள்ளார்.  

இம்ரான் கான்ஆரசியலில் இறங்குவதற்கு முன்னர், லாகூரிலும் [[பெசாவர்|பெசாவரிலும் புற்றுநோய் மருத்துவமனைகளையும், 1996 இல் பாக்கித்தான் தெஹரீக்-எ-இன்சாஃப் என்ற அரசியல் கட்சியைத் தொடங்கினார். 2002 பொதுத்தேர்தலில் வெற்றி பெற்று நாடாளுமன்றம் சென்றார். 2007 வரை எதிர்க்கட்சி உறுப்பினராக இருந்தார். 2008 தேர்தலில் இவரது கட்சி தேர்தலில் பங்கெடுக்காமல் ஒதுங்கி இருந்தது. 2013 தேர்தலில் இவரது கட்சி இரண்டாவது அதிக எண்ணிக்கையான வாக்குகளைப் பெற்றது. 2018 தேர்தலில், அதிக உறுப்பினர்களைக் கொண்ட கட்சியாக வெற்றி பெற்று, சுயேச்சௌ உறுப்பினர்களுடன் கூட்டுச் சேர்ந்து ஆட்சி அமைத்தது. இம்ரான் கான் பிரதமரானார்.  

கான் பன்னாட்டு நாணய நிதியத்தின் பிணையெடுப்பின் மூலம் செலுத்தும் வரவுச்செலவு சமநிலை நெருக்கடியை நிவர்த்தி செய்தார். நிதிப் பற்றாக்குறையைக் குறைக்க பாதுகாப்புச் செலவுகளை மட்டுப்படுத்தினார். இதன்மூலம் சில பொதுவான பொருளாதார வளர்ச்சிக்கு வழிவகுத்தார். கான் ஊழலுக்கு எதிரான பிரச்சாரத்தைத் தொடங்கினார், ஆனாலும் அரசியல் எதிரிகளால் குறிவைக்கப்பட்டதாகக் கூறப்பட்டதற்காக விமர்சிக்கப்பட்டார். வரி வசூல், முதலீடுகள் ஆகியவற்றை அதிகரித்தார். சமூகப் பாதுகாப்புக் காப்புவலையில் சீர்திருத்தங்கள் செய்யப்பட்டன. கானின் அரசாங்கம் புதுப்பிக்கத்தக்க எரிசக்தி மாற்றத்திற்கு உறுதியளித்தது, தேசியக் காடுகளை வளர்ப்பதிலும், பாதுகாக்கப்பட்ட பகுதிகளை விரிவுபடுத்துவதிலும் ஈடுபட்டது. கோவிட்-19 தொற்றுநோய்களின் போது நாட்டை வெற்றிகரமாக வழிநடத்தினார். வெளியுறவுக் கொள்கையில், அவர் இந்தியாவிற்கு எதிரான எல்லை மோதல்களைக் கையாண்டார், ஆப்கானித்தான் அமைதி செயல்முறைக்கு ஆதரவளித்தார். அத்துடன், சீனா, உருசியா நாடுகளுடனான உறவுகளை வலுப்படுத்தினார். அதே நேரத்தில் அமெரிக்காவுடனான உறவுகளில் விரிசல் ஏற்பட்டது. 2022 இல், இம்ரான் கான் நம்பிக்கையில்லா தீர்மானத்தை எதிர்கொண்டார், இது அரசியலமைப்பு நெருக்கடியை ஏற்படுத்தியதை அடுத்து, 2022 ஏப்ரல் 10 இல் பிரதமர் பதவியில் இருந்து நீக்கப்பட்டார்.  

## இளமைக் காலம்
இம்ரான் கான் பஷ்தூன் மரபைச் சேர்ந்தவர் ஆவார். இவர் அக்டோபர் 5 , 1952 இல் லாகூர், பஞ்சாபில் பிறந்தார். இவர் 25 நவம்பர் 1952 இல் பிறந்தார் என்று சில தகவல்கள் தெரிவிக்கின்றன. பாக்கித்தான் துடுப்பாட்ட வாரிய அதிகாரிகள் அவரது கடவுச்சீட்டில் நவம்பர் 25 தவறாக குறிப்பிடப்பட்டதாக தெரிவிக்கப்பட்டது. இவர் குடிசார் பொறியாளரான இக்ரமுல்லா கான் நியாசி மற்றும் அவரது மனைவி ஷகத் கானூமின் ஒரே மகன் ஆவார். இவருக்கு நான்கு சகோதரிகள் உள்ளனர். வடமேற்கு பஞ்சாபில் மியான்வாலியில் நீண்டகாலமாக குடியேறினார்.அவரது தந்தைவழி குடும்பம் பஷ்தூன் இனத்தைச் சேர்ந்தவர்கள் மற்றும் நியாசி பழங்குடியினத்தைச் சேர்ந்தவர்கள் ஆவர். இவரது மூதாதையர்களில் ஒருவரான ஹைபத் கான் நியாஸி, 16 ஆம் நூற்றாண்டில், " சேர் சா சூரியில் ஒருவராக இர்ந்தார். மேலும், பஞ்சாபின் ஆளுநராகவும் இருந்துள்ளார். பாகிஸ்தானின் வரலாற்றில் பல வெற்றிகரமான துடுப்பாட்ட வீரர்கள் பஷ்தூன் மக்களாக இருந்துள்ளனர். இவரது தாய்வழி குடும்பம் சுமார் 600 ஆண்டுகளாக இந்தியாவின் ஜலந்தரில் உள்ள பஸ்தி டேனிஷ்மண்டாவில் இருந்தது. தனது இளமை பருவத்தில் அமைதியான மற்றும் கூச்ச சுபாவமுள்ள சிறுவனாக இருந்த கான் தனது சகோதரிகளுடன் ஒப்பீட்டளவில் வசதியான, உயர் நடுத்தர வர்க்க சூழ்நிலைகளில் வளர்ந்தார்  

இவர் வோர்செஸ்டர் மற்றும் ஆக்சுபோர்டில் உள்ள கெப்ளி கல்லூரியிலும் பயின்றார். தனது 13 ஆம் வயது முதல் துடுப்பாட்டம் விளையாடி வருகிறார். முதலில் தனது கல்லூரி அணிக்காக விளையாடி இவர் பின் வோர்செஸ்டர்ஷயர் துடுப்பாட்ட சங்கத்திற்காக விளையாடினார். 1971 ஆம் ஆண்டில் பிர்மின்ஹாமில் நடைபெற்ற போட்டியில் தனது 18 ஆம் வயதில் பாக்கித்தான் அணிக்காக விளையாடினார். ஆக்சுபோர்டுவில் பயின்றபிறகு இவர் 1976 ஆம் ஆண்டில் பாக்கித்தான் தேசிய அணியில் இடம்பிடித்தார்.இவர் 1982 முதல் 1992 ஆம் ஆண்டு வரையில் தலைவராக இருந்துள்ளார். 1992 இல் பாகிஸ்தான் உலகக் கிண்ணம் வென்றபோது அணித் தலைவராக இருந்தார்.  

இவர் 1992 ஆம் ஆண்டில் சர்வதேச போட்டிகளில் இருந்து ஓய்வுபெற்றார். 362 தேர்வுத் துடுப்பாட்டப் போட்டிகளில் விளையாடி இவர் 3,807 ஓட்டங்கள் எடுத்தார். அனைத்துக் காலத்திற்குமான சிறந்த சகலத்துறையர்களில் ஒருவராக அறியப்படுகிறார். 2010 ஆம் ஆண்டின் பன்னாட்டுத் துடுப்பாட்ட அவையின் *ஹால் ஆஃப் ஃபேமாக* தெரிந்தெடுக்கப்பட்டார். 1991 ஆம் ஆண்டில் லாகூரில் 25 மில்லியன் அமெரிக்க டாலர் மதிப்பில் தனது தாயின் நினைவாக புற்றுநோயியல் மருத்துவமனை ஒன்றைத் துவங்கினார். பின் பெசாவரில் இரண்டாவது மருத்துவமனை ஒன்றைத் துவங்கினார். தனது ஓய்விற்குப் பிறகு பிராட்ஃபோர்டு பல்கலைக்கழகத்தின் பல்கலைக்கழக வேந்தராகவும் , வள்ளலாகவும், துடுப்பாட்ட வர்ணனையாளராகவும் இருந்தார்.  

## சர்வதேச போட்டிகள்
1971 ஆம் ஆண்டில் எட்ஜ்பஸ்டனில் நடைபெற்ற இங்கிலாந்து துடுப்பாட்ட அணிக்கு எதிரான தேர்வுத் துடுப்பாட்டப் போட்டியில் இவர் அறிமுகமானார். பின் *புரூடென்சியல் கோப்பைத்* தொடரில் இதே அணிக்கு எதிரான ஒருநாள் பன்னாட்டுத் துடுப்பாட்டப் போட்டிகளில் இவர் அறிமுகமானார். ஆக்சுபோர்டுவில் பயின்றபிறகு இவர் 1976 ஆம் ஆண்டில் பாக்கித்தான் தேசிய அணியில் நிலையான இடம்பிடித்தார். 1976-1977 ஆம் ஆண்டுகளில் இவர் நியூசிலாந்து துடுப்பாட்ட அணி மற்றும் ஆத்திரேலியத் துடுப்பாட்ட அணிக்கு எதிரான தொடரில் விளையாடும் வாய்ப்பினைப் பெற்றார்.  

## விளையாட்டில் சாதனைகள்
அனைத்துக் காலத்திற்குமான சிறந்த விரைவு வீச்சாளர்களில் ஒருவராக இம்ரான் கான் திகழ்கிறார் என பிபிசி தெரிவித்தது. ஈஎஸ்பிஎன் நிறுவனத்தின் தரவரிசையில் அனைத்துக் காலத்திற்குமான சிறந்த சகலத்துறையர்களின் வரிசையில் சோபர்ஸ்க்கு அடுத்ததாக இரண்டாவது இடத்தைப் பிடித்தார்.  

## தனிப்பட்ட வாழ்க்கை
இவர் தனது இளமைப் பருவ வாழ்க்கையில் பல பெண்களுடன் உறவு நிலையினைக் கொண்டிருந்தார். இவர் பிளேபாய் என்று அறியப்பட்டார். இவரது இளமைப்பருவ வாழ்க்கையில் இவருக்கு ஏராளமான தோழிகள் இருந்தனர். பலர் வெளியில் தெரியாவண்ணம் இருந்தனர். இதனை பிரித்தானிய செய்தித்தாளான *தி டைம்ஸ்* இவர்களை 'மர்மமான அழகிகள்' என்று அழைத்தது. எம்மா சார்ஜென்ட், சூசி முர்ரே-பிலிப்சன், சீதா வைட், சாரா கிராலி, லிசா காம்ப்பெல், ஜெர்ரி ஹால் மற்றும் லுலு பிளாக்கர். ஆகியோர் இதில் இடம்பெற்றிருந்தனர்.  

## திருமண வாழ்க்கை

இங்கிலாந்தைச் சேர்ந்த யூதரான ஜெமீமா கோல்டுஸ்மித் என்பவரை மதம் மாற்றி, 1995இல் திருமணம் செய்து கொண்டார் இம்ரான் கான். இந்த அணையருக்கு சுலைமான், காசிம் என்ற இரண்டு மகன்கள் உள்ளனர். இவர்களின் ஒன்பது வருட மணவாழ்வு மணமிறிவில் முடிந்தது. இதன்பிறகு பி.பி.சி.யில் பணியாற்றிய பிரித்தானிய – பாக்கித்தானிய வம்சாவளியில் பிறந்த இரேகம் கான் என்பவரை இரகசிய திருமணம் செய்து கொண்டார். இந்தத் திருமனம் ஒரு ஆண்டுக்குள்ளேயே மணமுறிவில் முடிந்தது. பின்னர் 2008 பெப்ரவரியில் தனது ஆன்மிக குரு என்று அதுவரை கூறிக் கொண்டிருந்த புஷ்ரா மணிகா என்பவரை திருமணம் செய்து கொண்டார்.  

## அரசியல் கட்சி வெற்றிகள்
பாகிஸ்தான் தெஹ்ரிக்-இ-இன்சாப் (நீதிக்கான பாகிஸ்தானிய இயக்கம்) என்ற அமைப்பை இம்ரான் கான் 1996இல் தொடங்கினார். இது முதலில் ஒரு சமூக அரசியல் இயக்கமாக உருவெடுத்தது. 1999இல் இது அரசியல் கட்சியாக அறிவிக்கப்பட்டது. 2002 தேர்தலில் மியான்வாலி தொகுதிக்கு இம்ரான் கான் நாடாளுமன்ற உறுப்பினரானார். 2002 பொதுத் தேர்தலில் ஒரே ஒரு இடத்தைப் பிடித்த இம்ரானின் கட்சி 2008 தேர்தலை புறக்கணித்தது. 2013இல் நடந்த தேர்தலில் 75 லட்சம் வாக்குகளைப் பெற்றது.  

17 ஆகஸ்ட் 2018 அன்று கான் 176 வாக்குகளைப் பெற்று பாகிஸ்தானின் 22 வது பிரதமரானார், அதே நேரத்தில் அவரது போட்டியாளரும் எதிர்க்கட்சித் தலைவருமான ஷெபாஸ் ஷெரீப் 96 வாக்குகளைப் பெற்றார். இவர் 18 ஆகஸ்ட் 2018 அன்று பதவியேற்றார். சிகந்தர் சுல்தான் ராஜாவை ரயில்வே செயலாளராகவும், கடல்சார் செயலாளராக ரிஸ்வான் அகமது மற்றும் வெளியுறவு செயலாளராக சோஹைல் மஹ்மூத் நியமிக்கப்பட்டது உட்பட நாட்டின் அதிகாரத்துவத்தில் உயர் மட்ட மறுசீரமைப்புக்கு கான் உத்தரவிட்டார். பாகிஸ்தான் இராணுவத்தில் அசிம் முனீருக்கு இடை-சேவை புலனாய்வு இயக்குநரக நியமித்தார்.